পাহাড়ের আঁকা বাঁকা পথ ধরে ছুঁটে চলেছে আমাদের গাড়ি । সকলেরই পরিচিত এ পথ । দলের সকলেই কোন না কোন দলে এ পথ ধরেই ছুঁটে গেছে রূমা, বগা লেক, কেওক্রাডং, তাজিংডং, সিপ্পি, রিজুক, থানচি, তিন্দু সহ পাহারের নানা জায়গায় । বান্দরবান শহর থেকে থানচি প্রায় ৮০ কিলোমিটারের পথ । একে একে শৈল প্রপাত, ওয়াই জংশন, চিম্বুক, নীলগিড়ি, জিবন  নগর পাহাড়, বলিপাড়া হয়ে আমরা যখন থানচি ঘাটে পৌছালাম তখন সূর্য্য মনি মাথার উপড়ে এসে ভালই তাপ ছড়াচ্ছে । খেয়া নৌকা পাড় হয়ে আমরা থানচি বাজারে উঠলাম গাইড মং এর দিদির পান্থশালায় । সেখানেই দুপুরের খাওয়ার ব্যবস্থা করা হলো মুরগি দিয়ে ভাত আর সাথে সবজি ও ডাল । আমি ও মং এইফাঁকে থানা ও বি, ডি, আর ক্যাম্পে আমাদের নাম ঠিকানা জমা দিয়ে আনুমতি নিলাম । থানচি বাজার থেকে কিছু সদাইও করা হলো । কারন এর পর কোনো বাজার ঘাট পাওয়া যাবে না, হয়তো প্রয়োজনীয় জিনিষ নাও মিলতে পারে।